Diari Oficial de la Generalitat Valenciana


Sumari del DOGV 3250, del 26-05-1998 (1998/3751)

RESOLUCIÓ de 28 d'abril de 1998, de la Subsecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni Marc de Col·laboració entre el Consell General del Poder Judicial i la Generalitat Valenciana en matèria d'experiències relatives a l'Oficina Judicial a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3250

Data del DOGV
:   26-05-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/3751


Data del document
:   28-04-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 d'abril de 1998, de la Subsecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni Marc de Col·laboració entre el Consell General del Poder Judicial i la Generalitat Valenciana en matèria d'experiències relatives a l'Oficina Judicial a la Comunitat Valenciana. [1998/Q3751]
  
Subscrit, després de la tramitació prèvia reglamentària, entre el Consell General del Poder Judicial i la Generalitat Valenciana, el dia 27 de febrer de 1998, un Conveni Marc de Col·laboració en matèria d'experiències relatives a l'Oficina Judicial a la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0462/1998, i que figura com a annex d'aquesta resolució.
  
València, 28 d'abril de 1998.- La subsecretaria del Secretariat del Govern i Relacions amb les Corts.
  
Conveni Marc de Col·laboració entre el Consell General del Poder Judicial i la Generalitat Valenciana en matèria d'experiències relatives a l'Oficina Judicial a la Comunitat Valenciana
  
València, 27 de febrer de 1998
  
Reunits
  
Francisco Monterde Ferrer, vocal del Consell General del Poder Judicial per a València.
  
Marcela Miró Pérez, consellera de Benestar Social de la Generalitat Valenciana.
  
Actuant en virtut de les competències que cada un deté i expressament facultats per a aquest acte, el primer per l'Acord de 17 de setembre de 1997, del Ple del Consell General del Poder Judicial, i la segona per l'Acord de data 20 de gener de 1998, del Consell del Govern Valencià.
  
Exposen
  
La vigent Llei Orgànica 6/1985, d'1 de juliol, del Poder Judicial, reformada per la Llei Orgànica 16/1994, de 8 de novembre, desenvolupa el mandat constitucional establit en l'article 122 de la nostra carta magna i regula les línies essencials en l'organització del Consell General del Poder Judicial com a òrgan de govern del Poder Judicial i estableix les competències exigides per al correcte desplegament i execució de la seua comesa. En aquest sentit, ha prestat especial atenció a aquells aspectes que incideixen en la tasca jurisdiccional de jutges i magistrats i destaca entre altres tots aquells relatius a l'organització de l'Oficina Judicial. Un element de capital importància en aquesta matèria és l'estudi aprovat pel Ple del Consell, de data 31 de maig de 1995, amb el qual es van establir els criteris que han de guiar la reforma de l'Oficina Judicial, que necessita la col·laboració de la comunitat autònoma per al seu desenvolupament.
  
Per la seua part, l'Estatut d'Autonomia per a la Comunitat Valenciana, en el seu article 39, confereix a la comunitat autònoma competències relatives a l'atenció de les necessitats de l'administració de justícia, l'exercici de les quals va començar amb el Reial Decret 293/1995, de 24 de febrer, i que, després dels recents traspassos efectuats pels reials decrets 1.949 i 1.950/1996, de 23 d'agost, possibilita un desenvolupament encara més adequat a aquestes necessitats.
  
La Generalitat Valenciana, a través de la Conselleria de Benestar Social, es troba involucrada, des de les primeres transferències en la matèria, en un esforç constant per modernitzar l'Oficina Judicial, actuant des de tots els fronts possibles, i destaca per la seua importància els plans de renovació d'edificis judicials i d'informatització de l'administració de justícia. No obstant això, la Sotssecretaria de Justícia de la Conselleria de Benestar Social és perfectament conscient del fet que els vigents models organitzatius d'aquesta oficina no han evolucionat en la mesura de la demanda de la societat a la qual serveix, i que resulta necessari assajar iniciatives que, sense suposar canvis normatius, permeten obtenir una gestió eficaç, ràpida i econòmica sense cap minva de les garanties processals.
  
Amb aquesta finalitat, partint dels respectius títols competencials, les institucions signants, atesa la necessitat de desplegar en col·laboració un projecte pilot per a la reforma de l'Oficina Judicial, atenent els criteris establits en l'estudi abans esmentat, formulen aquest conveni que se subjectarà a les següents clàusules:
  
Primera. Objecte
  
L'objecte d'aquest Conveni Marc és articular les bases de la cooperació entre el Consell General del Poder Judicial i la Generalitat Valenciana, a través de la vocalia de l'Oficina Judicial del Consell General del Poder Judicial i la Sotssecretaria de Justícia, respectivament, a fi d'aconseguir la posada en marxa de diverses oficines judicials organitzades segons els criteris establits en l'estudi que sobre reforma de l'Oficina Judicial va ser aprovat pels plens del Consell General del Poder Judicial de data 31 de maig de 1995 i 23 d'octubre de 1996.
  
Queden fixats, com a elements definitoris de les experiències objecte d'aquest conveni i sense perjudici que aquells altres que siguen establits en el futur per la Comissió Mixta del Projecte Pilot de l'Oficina Judicial, els següents:
  
a) L'assaig de noves fórmules de gestió del procés que permeten obtenir una gestió eficaç, ràpida i econòmica sense cap minva de les garanties processals sense cap canvi legislatiu.
  
b) La realització de les experiències en òrgans judicials quan la seua especial càrrega de treball així ho aconselle.
  
c) La redefinició dels llocs de treball i de les funcions de tots els integrants de la plantilla judicial.
  
La denominació d'oficina judicial ha d'entendre's segons els criteris rectors del projecte de reforma, no sols com la seua configuració tradicional, sinó de les seues noves manifestacions com són, entre d'altres, els serveis comuns.
  
La realització dels objectius d'aquest conveni, pel que fa a actuacions en serveis comuns (implantats o de futura implantació) i en oficines judicials de jutjats i tribunals situats en la comunitat autònoma valenciana, serà fixat amb un acord previ entre les parts, a proposta de la Comissió de Seguiment del Conveni, establida en la clàusula quarta.
  
Segona. Organització i gestió
  
La Sotssecretaria de Justícia assumirà l'organització i gestió material de totes les activitats que es desenvoluparan en l'àmbit d'aquesta comunitat.
  
Tercera. Finançament
  
La signatura d'aquest conveni no suposa cap compromís econòmic per a aquest exercici per a cap de les parts signants.
  
Si dels acords presos en execució del conveni i per a exercicis futurs, es derivara qualsevol despesa, aquesta ho serà amb càrrec als pressupostos consignats amb aquesta finalitat, corresponents a la Conselleria de Benestar Social i seran aprovats mitjançant l'instrument exigit per la legislació de la Comunitat Valenciana.
  
Quarta. Intercanvi d'informació. Comissió de Seguiment
  
Ambdues parts mantindran els contactes i intercanvis necessaris per al bon fi de les activitats a què fa referència aquest conveni.
  
A aquest efecte, es constitueix una Comissió Mixta de Seguiment d'aquest conveni, integrada per dos representants del Consell General de Poder Judicial i dos representants de la Sotssecretaria de Justícia de la Conselleria de Benestar Social de la Generalitat Valenciana.
  
En representació del Consell General del Poder Judicial formaran part de la Comissió la vocal de l'Oficina Judicial i el vocal delegat per al territori de la Comunitat Valenciana i per la Sotssecretaria de Justícia de la Conselleria de Benestar Social de la Generalitat Valenciana el Sotssecretari de Justícia i el Cap d'Àrea de Justícia, els quals podran delegar les seues funcions en qui consideren convenient.
  
Aquesta Comissió tindrà les següents funcions:
  
a) Determinar les oficines judicials que s'inclouran en el projecte pilot.
  
b) Informar sobre els programes de les experiències a què li sotmetrà la Sotssecretaria de Justícia i remetre a aquesta les propostes i recomanacions que en aquestes matèries consideren pertinents.
  
c) Interpretar el conveni i resoldre els dubtes que pogueren sorgir en la seua execució.
  
d) Analitzar els resultats obtinguts de les experiències realitzades i elevar les conclusions al Consell Superior del Poder Judicial i a la Sotssecretaria de Justícia.
  
Aquesta Comissió serà presidida per la vocal de l'Oficina Judicial i es reuniran amb la convocatòria prèvia de qui la presideix, ja per pròpia iniciativa o a petició de qualsevol de les parts que subscriuen el conveni.
  
Cinquena. Vigència i pròrroga
  
El període de vigència d'aquest conveni comprén des de la data de la signatura al 31 de desembre de 1998 i podrà ser prorrogat per anualitats successives, amb l'acord previ les autoritzacions corresponents i si s'escau, amb les modificacions que, si escau, poguera estimar-s'hi oportú introduir.
  
Sisena. Desenvolupament d'aquest conveni
  
En desplegament d'aquest conveni i per a la realització de les actuacions que s'hi regulen, podran signar altres convenis la Conselleria de Benestar Social i el Consell General del Poder Judicial i queda facultada la consellera per signar per part de la Generalitat Valenciana quan siga aconsellable tal instrument d'actuació i d'acord amb la legislació vigent i aplicable a cada cas.
  
Conformement amb tot el que antecedeix, en l'exercici de els atribucions de què són titulars els signants, subscriuen en còpia doble aquest conveni al lloc i en la data expressats més amunt.
  
La consellera de Benestar Social
  
Marcela Miró Pérez
  
El vocal del Consell General del Poder Judicial
  
Francisco Monterde Ferrer